[pic] | EURÓPSKA KOMISIA | Brusel, 7.12.2009 KOM(2009)670 v konečnom znení Návrh ROZHODNUTIE RADY o zrušení rozhodnutia 2009/472/ES zo 6. apríla 2009 a o následných krokoch po ukončení konzultácií s Mauritánskou islamskou republikou na základe článku 96 revidovanej Dohody o partnerstve AKT – ES DÔVODOVÁ SPRÁVA Keďže štátny prevrat, ktorý sa v Mauritánii uskutočnil 6. augusta 2008, predstavoval mimoriadne vážne a zreteľné porušenie základných bodov uvedených v článku 9 Dohody o partnerstve AKT – ES, Európska únia sa 15. septembra 2008 rozhodla otvoriť konzultácie s Mauritánskou islamskou republikou na základe článku 96 dohody. Dňa 20. októbra 2008 sa v rámci týchto konzultácií uskutočnilo stretnutie v Paríži. V priebehu tohto stretnutia a v nasledujúcich mesiacoch Európska únia nezaznamenala od mauritánskej strany uspokojivé návrhy a rozhodla sa konzultácie ukončiť, pričom spolu s medzinárodným spoločenstvom sa naďalej snažila hľadať riešenie krízy. V rozhodnutí Rady zo 6. apríla 2009[1] o ukončení konzultácií s Mauritánskou islamskou republikou na základe článku 96 Dohody o partnerstve AKT – ES Európska únia naznačila plán postupného obnovenia spolupráce (primerané opatrenia), a to na základe podpísania a implementácie konsenzuálneho riešenia krízy vrátane transparentných, reprezentatívnych a hodnoverných prezidentských volieb. Toto konsenzuálne riešenie návratu k ústavnému poriadku dostalo konkrétnu podobu 4. júla 2009 podpísaním dakarskej dohody medzi znepriatelenými mauritánskymi stranami. To umožnilo uskutočniť prvú fázu obnovenia spolupráce v súlade s prijatými primeranými opatreniami. Ďalšia fáza obnovenia spolupráce bola schválená v dôsledku implementácie veľkej časti opatrení stanovených v dakarskej dohode a v dôsledku usporiadania prezidentských volieb 18. júla 2009. V súlade s harmonogramom stanovenom v uvedenom rozhodnutím sa 5. až 7. októbra 2009 uskutočnila spoločná monitorovacia misia predsedníctva Európskej únie a Komisie s cieľom predložiť správu o situácii v Mauritánii, ktorá by umožnila posúdiť možnosť úplného obnovenia spolupráce a následné kroky nadväzujúce na rozhodnutie Rady. Zistenia, ku ktorým misia dospela, sú v súlade so stanoviskom medzinárodného spoločenstva a naznačujú, že Mauritánia sa úplne vrátila k ústavnému poriadku, ktorý umožňuje úplné obnovenie spolupráce tak, ako sa uvádza v rozhodnutí zo 6. apríla 2009. V súlade s hodnotením, ktoré uskutočnila Medzinárodná kontaktná skupina pre Mauritániu, sa však konštatuje nutnosť nadviazania na kapitolu dakarskej dohody týkajúcu sa vnútroštátneho dialógu po prezidentských voľbách. Je potrebné pripomenúť, že táto kapitola je jedným z opatrení na budovanie dôvery, na ktorých sa strany dohodli a ktoré umožnili uzavrieť dakarskú dohodu. Tento dialóg, ktorého cieľom je posilniť stabilitu krajiny, sa ešte nezačal a mohol by vyžadovať podporu zo strany medzinárodného spoločenstva. Niektoré základné problémy, ktoré sa uvádzali ako príčiny štátneho prevratu zo 6. augusta 2008, totiž ešte neboli riadne vyriešené, najmä pokiaľ ide o opätovné nastolenie mocenskej rovnováhy, reformu inštitúcií, úlohu ozbrojených síl, posilnenie demokracie a dobrú správu vecí verejných. Možno teda dospieť k záveru, že akékoľvek následné kroky nadväzujúce na rozhodnutie Rady zo 6. apríla 2009 musia zahŕňať zavedenie intenzívneho politického dialógu medzi Mauritániou a EÚ zameraného na posilnenie stability krajiny, podporu pokroku dobrej správy vecí verejných a zavedenie inkluzívneho vnútroštátneho dialógu v súlade s kapitolou 4.VII dakarskej dohody. Tento intenzívnejší politický dialóg sa uskutoční v súlade s článkom 8 Dohody o partnerstve AKT – ES. Vzhľadom na uvedené Komisia navrhuje Rade zrušiť rozhodnutie Rady 2009/472/ES zo 6. apríla 2009 a namiesto neho prijať priložené rozhodnutie v zmysle článku 96 Dohody o partnerstve AKT – ES. Návrh ROZHODNUTIE RADY o zrušení rozhodnutia 2009/472/ES zo 6. apríla 2009 a o následných krokoch po ukončení konzultácií s Mauritánskou islamskou republikou na základe článku 96 revidovanej Dohody o partnerstve AKT – ES RADA EURÓPSKEJ ÚNIE, so zreteľom na Zmluvu o Európskej únii a Zmluvu o fungovaní Európskej únie, so zreteľom na Dohodu o partnerstve AKT – ES podpísanú v Cotonou 23. júna 2000 a revidovanú v Luxemburgu 25. júna 2005 (ďalej len „dohoda AKT – ES“), a najmä na jej článok 96, so zreteľom na internú dohodu medzi zástupcami vlád členských štátov, ktorí sa stretávajú v rámci Rady, o opatreniach, ktoré sa majú prijať, a postupoch, ktoré sa majú dodržiavať pri implementácii dohody AKT – ES[2], a najmä na jej článok 3, so zreteľom na návrh Európskej komisie, keďže: (1) Mauritánska islamská republika implementovala konsenzuálne riešenie krízy vymedzené primeranými opatreniami stanovenými v rozhodnutí 2009/472/ES[3] zo 6. apríla 2009 o ukončení konzultácií s Mauritánskou islamskou republikou na základe článku 96 dohody AKT – ES; (2) Mauritánska islamská republika sa vrátila k ústavnému poriadku; (3) Na zabezpečenie stability krajiny a aby sa predišlo ďalšiemu prípadnému porušovaniu základných bodov uvedených v článku 9 Dohody o partnerstve AKT – ES je potrebné podporovať inkluzívny vnútroštátny dialóg a následne obnoviť spoluprácu; (4) Rozhodnutie 2009/472/ES by sa preto malo zrušiť a malo by sa pokračovať v politickom dialógu s Mauritánskou islamskou republikou s cieľom posilniť demokraciu, predchádzať neústavným vládnym zmenám, reformovať inštitúcie a úlohu ozbrojených síl, zabezpečiť dobrú politickú a hospodársku správu, posilniť právny štát a ľudské práva, ako aj nastoliť inštitucionálnu a mocenskú rovnováhu, ROZHODLA TAKTO: Článok 1 Rozhodnutie 2009/472/ES zo 6. apríla 2009 o ukončení konzultácií s Mauritánskou islamskou republikou sa na základe článku 96 Dohody o partnerstve AKT – ES zrušuje. Článok 2 Politický dialóg s Mauritánskou islamskou republikou na základe článku 8 dohody AKT – ES sa bude viesť spôsobom stanoveným v liste, ktorý je uvedený v prílohe tohto rozhodnutia. Článok 3 Toto rozhodnutie nadobúda účinnosť dňom jeho prijatia. Uplatňovať sa bude dvadsaťštyri mesiacov odo dňa jeho prijatia Radou. V prípade potreby je možné ho prehodnotiť na základe monitorovacích misií Európskej únie. Článok 4 Toto rozhodnutie sa uverejní v Úradnom vestníku Európskej únie . V Bruseli […] Za Radu predseda PRÍLOHA Návrh listu Vážený pán prezident, S veľkým uspokojením sme zaznamenali návrat k ústavnému poriadku v Mauritánii, ktorý bol dôsledkom implementovania veľkej časti opatrení stanovených v dakarskej dohode a ktorý vyvrcholil Vaším menovaním do najvyššej štátnej funkcie. Preto Vám s radosťou potvrdzujeme úplné obnovenie spolupráce medzi EÚ a Mauritánskou islamskou republikou. Poznamenávame, že v súlade s ustanoveniami článku 4.VII dakarskej rámcovej dohody sa rôzne politické zoskupenia, ktoré dohodu podpísali, zaviazali pokračovať a posilniť inkluzívny vnútroštátny dialóg s cieľom upevniť národné zmierenie a demokraciu. V súlade s konštatovaniami členov medzinárodnej kontaktnej skupiny počas ich ostatného stretnutia 10. septembra 2009 by bolo žiaduce, aby sa tento dialóg uskutočnil. Už teraz je veľmi povzbudzujúce, že jednotlivé strany sú ochotné podieľať sa na dialógu. Niektoré základné problémy, ktoré sa uvádzali ako príčiny štátneho prevratu zo 6. augusta 2008, totiž ešte neboli vyriešené. Zo zoznamu tém uvedených v dakarskej dohode vyzdvihujeme najmä posilnenie demokracie, predchádzanie neústavným vládnym zmenám, reformu inštitúcií a úlohy ozbrojených síl, dobrú politickú a hospodársku správu, posilnenie právneho štátu a ľudských práv, ako aj nastolenie inštitucionálnej a mocenskej rovnováhy. Bezpečnostné hrozby, ktoré sa v Mauritánii objavili, naznačujú, že boj proti terorizmu a organizovanému zločinu by tiež mohol byť jedným z bodov dialógu. Európska únia pripisuje veľký význam všetkým témam, ktoré sa týkajú stability Vašej krajiny, vrátane tých uvedených. Vzhľadom na to, že ide o témy spoločného záujmu, a so zreteľom na význam spolupráce Únie s Mauritániou v oblasti správy vecí verejných, navrhujeme, aby sa politický dialóg medzi Mauritániou a Úniou podľa článku 8 Dohody z Cotonou posilnil a nadobudol pravidelnú a štruktúrovanú podobu. Jeho pravidlá a podmienky sa musia vymedziť po spoločnej dohode medzi Vašou vládou a vedúcimi diplomatickej misie Únie v Mauritánskej islamskej republike. Jedným z cieľov tohto dialógu bude najmä podpora už spomenutého inkluzívneho vnútroštátneho dialógu. Domnievame sa, že predchádzajúci vývoj a prekážky, ktoré sťažili zavedenie tohto dialógu, by bolo možné prekonať, ak sa rokovania jednotlivých mauritánskych strán zamerajú na budúcnosť a nebudú venovať pozornosť požiadavkám a rozporom týkajúcim sa nedávnych udalostí. Na záver Vás uisťujeme, že Európska únia podporí úsilie Mauritánie prekonať sociálno-ekonomické a politické problémy, ktorým čelí v dôsledku dlhého obdobia politickej krízy spojenej so štátnym prevratom v auguste 2008, so svetovou hospodárskou krízou a novými bezpečnostnými a teroristickými hrozbami. S úctou V Bruseli [...] Za Európsku komisiu | Za Radu Európskej únie | [1] Rozhodnutie 2009/472/ES uverejnené v Ú. v. EÚ L 156, 19.6.2009. [2] Ú. v. ES L 317, 15.12.2000, s. 376. [3] Ú. v. EÚ L 156, 19.6.2009, s. 26.